”Echipamentul nostru oficial la Rio se comportă ca unul contrafăcut!” Oameni din lotul olimpic au oferit ziarului imagini cu echipamentul deteriorat după doar câteva zile de purtare

duminică, 7 august 2016, 9:54

de Luminița Paul și Cătălin Tolontan (Rio), Răzvan Luțac (București)

Câțiva sportivi și antrenori din lotul olimpic au pus la dispoziția Gazetei fotografii care arată o calitate slabă a echipamentului oficial al delegației.

E vorba de tricourile, bluzele și treningurile oficiale Kappa pe care le poartă tot timpul: în Sat, în sălile de competiții, când intră la încălzire.

Doar în concursul propriu-zis fiecare a venit cu ce firmă a dorit.

Ne-am întâlnit cu ei pentru detalii.

– Întâi de toate, de ce nu vreți să spuneți aceste lucruri cu nume și prenume?

– Pentru că avem un contract cu COSR pe perioada Jocurilor. Lucruri care pot fi interpretate drept atacuri sau referințe la echipament ne pot costa.

– Ne-ați arătat câteva fotografii. Un picior murdărit cu albastrul ieșit de pe trening, două branduri care s-au deteriorat. Mai aveți și alte exemple?

– Ați scris că s-au rupt doi pantaloni de trening ai scrimerei Simona Gherman. Nu sunt singurii! Știm sigur de la alte loturi că s-au mai rupt. În al doilea rând, priviți mâinile mele! Vedeți cum a intrat tricoul cu mânecă lungă la apă?!

– Sunt două lucruri distincte. Inscripționarea brandului Team România și calitatea efectivă a tricourilor și a treningurilor.

– Da, ambele lucruri sunt mult sub calitatea normală!

„Întrebați sportivii de la Sydney, când lotul a avut Adidas! Și acum avem acel echipament” Om din lotul României de la Rio

– Deci echipamentul…

– Uitați cum stă treaba! Noi suntem de o viață în sport. Acest Kappa pe care-l purtăm nu pare un echipament original! Se comportă ca un fake, ca unul contrafăcut.

– (Are pe el un tricou polo, cu guler și mânecă scurtă) Acest tricou de câte ori l-ați spălat?

– (Râde din toată inima) Nu l-am spălat că e a treia zi de purtare. Și arată ca și cum ar fi de doi ani!

Eticheta unei firme din Franța

În afara problemelor semnalate de sportivi, pe echipamente există semne mai puțin obișnuite.

Etichetele interioare, cele albe, ale unora dintre tricouri, care sunt cusute și unde se scriu de regulă firma și țara producătoare, sunt parțial tăiate.

În loc de numele firmei italiene Kappa, pe etichete apare numele unei alte companii de haine: Sol’s Europe din Franța.

Firma ar fi putut fi subcontractor al Kappa, dar, în acest moment, nu avem o confirmare pentru nici una dintre ipotezele prezenței numelui Sol’s Europe pe tricourile lotului olimpic al României de la Rio.

Discuția cu Alin Petrache, șeful COSR, are loc în tribuna de la sala de scrimă.

– Domnule președinte, unii sportivi și antrenori din lot reclamă calitatea echipamentului.

– Cu ce să-i ajut? Acesta e lucrul cu care ne confruntăm. Sistemul de licitații publice descurajează negocierile. Te poți trezi cu orice firmă.

– Kappa nu e orice firmă.

– Sigur că nu e. Mie îmi place acest echipament de bumbac. Dar îi înțeleg dacă lor nu le place.

– Obiecția dinspre unele loturi lor nu ține de gust. Ci de calitatea intrinsecă a tricourilor, a treningurilor și de felul în care rezistă. Se rup, se deteriorează la spălare…

– Sunt sincer. Îmi vine greu. Și mie îmi e greu, pentru că sistemul din SEAP îi protejează, poate, pe funcționarii publici, dar noi nu ne dorim în sport, la COSR, o astfel de mentalitate.

– Asics a dotat lotul la cele două Olimpiade de vară de la Beijing și de la Londra. Știți de ce s-a renunțat la contract? A fost din scurt?

– Pentru că Asics n-a mai vrut.

– Nu a mai vrut să îmbrace, contra cost, lotul României?

– Nu a mai participat la licitație. E ceea ce știu eu. Vom încerca să contactăm firme care vor să intre agresiv pe piață, poate Under Armour, poate altele, vom vedea.

La concurs, cu alte firme

Loturile și-au ales singure echipamentele de concurs. Fiecare federație a lucrat cu partenerii obișnuiți și Kappa nu se numără printre ei.

„Oamenii au muncit pe brânci. Unde-i solidaritatea?!”

Carmen Tocan este șefa Departamentului juridic de la COSR. Aceasta este discuția de după ce Gazeta i-a prezentat tema discuției și oficialul olimpic s-a documentat extrem de repede.

– Bună ziua, contractul de echipament pentru Rio a fost semnat cu firma Kappa din Italia?

– Nu. Contractul a fost realizat pe SEAP cu firma Pax Creative. Ei au lucrat cu un distribuitor Kappa din România, din câte înțeleg.

– Pe eticheta tricourilor apare un alt nume de firmă, nu Kappa. Kappa e doar atașat pe hârtie și imprimat pe tricou, dar nu pe eticheta producătorului.

– După ce mi-ați spus ne-am uitat și noi. Așa e, aveți dreptate. Am înțeles că, în momentul recepției, cei de la Pax Creative au sesizat și ei.

„Firma Pax Creative a văzut că etichetele nu poartă inscripția Kappa și a sunat, din ce cunosc, în Italia. Nu știu însă ce răspuns a primit, dar ne-a făcut livrarea” Carmen Tocan, șefa Biroului juridic COSR

– Sportivii ne-au arătat acest lucru cu eticheta, pentru că ei spun că treningurile sau tricourile nu se comportă ca un echipament original Kappa.

– Eu vă pot garanta că achiziția publică s-a făcut 100% corect. Că se ia brandul? Pe ele scrie că trebuie spălate la 30 de grade. Dacă se spală la 50 de grade, poate că se ia. Colegele mele care s-au ocupat de echipament mi-au spus, apropo de pantalonii care s-au rupt la scrimă, că scrimerele și-au ales măsuri strâmte.

„Cu tot respectul pentru sportivi, dar la COSR s-a lucrat luni întregi. Și sâmbăta, și duminica! Dacă sunt probleme, unde este solidaritatea olimpică de care se vorbește?” Carmen Tocan, șefa Biroului juridic COSR

– Bun, aveți dreptate, într-un lot există multe temperamente. Unii sunt cârcotași. Dar discutăm despre calitatea vizibilă a branduirii și a echipamentului.

– Am cumpărat corect, așa cum ne obligă SEAP-ul. Apoi, în relația cu federațiile se cuvine ca și ei să fie responsabili în materie de echipament. De ce nu a spus nimeni nimic până acum? În schimb, între ce ne dădeau federațiile în listă și măsurile reale erau diferențe foarte mari. Să le spunem și pe astea, cinstit! Și, poate, să fim o echipă!

-Inscripționarea cu brandul Team Romania cine a făcut-0?

-Noi le-am trimis modelul și au venit inscripționate direct din depozitul din Italia.

Au costat 130.000 euro

Firma care a livrat echipamentele are 5 angajați și 10 contracte cu COSR, din 2010 încoace.

370.000 de euro cumulează contractele firmei Pax cu Comitetul Olimpic și Sportiv Român

Pax Creative Sports SRL e firma care a livrat echipamentele pentru membrii delegației olimpice la JO 2016.

E vorba despre tricouri, șepci, încălțăminte sport, genți de voiaj și rucsacuri. „Produsele trebuie să aibă o cromatică uni sau în combinații de culori, cu condiția asortării acestora astfel încât să creeze o imagine estetică reprezentativă, unitară”, se arată în contractul de atribuire 170351/22.06.2016.

Contract în valoare de 571.032 lei, aproximativ 130.000 euro. Cantitatea, între 148 și 168 de seturi. Adică în jur de 800 de euro pe set. Suma nu pare mare și poate că aici e una dintre probleme

10 contracteîn total 370.000 euro, a încheiat COSR cu Pax Creative Sports SRL din 2010 încoace

2014: au livrat după începerea competiției!



La Jocurile Olimpice de iarnă de la Soci, 2014, ziarul Ziua News a prezentat un alt caz în care a fost implicată firma Pax Creative Sports SRL: echipamentele au fost livrate la o zi după începerea competiției.

Mihaela Knopf, unul dintre acționarii de atunci, fusese acționară, până în 2010, la firma Optimal Active Sports SRL.

Firma a mai îmbrăcat lotul României la FOTE 2013, ținut în Poiana Brașov, și la JO Tineret 2010.

Au emailul ASICS România!

O altă asociere: PAX Creative Sports SRL are, în datele trecute în contract, e-mailul office@asicsromania.ro.

Gazeta a încercat să intre în contact, ieri, cu reprezentanții firmei, însă aceștia nu au putut fi găsiți.

Citeşte şi corespondenţa de AZI a echipei GSP din Brazilia

// Înfrângere umilitoare! România-Angola 19-23 » FOTO: Rușinea de la miezul nopții

// Ryde spune că nu mai e optimist după înfrângerea cu Angola, dar România va continua să se lupte pentru aur: ”Nu ne-am apărat, toate pasele au mers la Neagu”

// Prima campioană de Mare Șlem din Rusia a comentat absența Simonei Halep de la Rio: ”Ar fi fost o favorită la aur”

CUPRINS: Aici ai toate corespondenţele din zilele anterioare de la Rio

Save

Save

Save